Solcellerne på de danske hustage er ikke længere en parentes i den danske elforsyning. Det beviste den klare, men kølige 1. maj.

Mellem kl. 13 og 14 nåede solcellerne igen op på produktionsrekord, viser tal, som brancheforeningen Dansk Energi har samlet fra Energinet.dk.

Netop nu slår solcellerne i Danmark rekord: leverer ca. 670 MW og dækker ca. 17 procent af Danmarks elforbrug #dkenergi pic.twitter.com/cSsyCnCHgK — Dansk Energi (@DanskEnergi) May 1, 2017

17 procent af elforbruget

Deres effekt peakede på 670 MW. Det svarede på det tidspunkt til 17 procent af det danske elforbrug.

Læs også: Solceller på vej ud af vindens skygge

Varmeudvikling får solcellers effektivitet til at falde. Derfor falder rekorderne typisk om foråret, hvor solen har fået kraft, men temperaturen endnu dårligt har forladt det en-cifrede område.

Der er derfor heller ikke umuligt, at rekorden vil få endnu et lille nyk opad senere i maj, hvis der igen kommer dage med klar himmel og masser af køling til solcellerne.

19. april producerede solcellerne mere end vindmøllerne

Denne 1. maj blev dog ikke dagen, hvor solcellerne igen vippede vindmøllerne af pinden, sådan som det skete 19. april. Den dag var det vindstille, og solcellerne nåede at peake på en produktion på 426 MW først på eftermiddagen, da vindmøllernes produktion kun lå omkring 250 MW.

Læs også: Politisk slingrekurs på solcellefronten

I skrivende stund producerer vindmøllerne ifølge Energinet.dk godt 3,3 GW, lidt mere end tidligere på dagen. Det betyder i meget grove træk, at hele det danske elforbrug er dækket af vedvarende energi.

Energinet.dk's live-oversigt over det danske elsystem viser dog, at der også er elproduktion på både centrale og decentrale kraftværker. Samtidig importerer vi i stor stil tyskernes overskydende vindmølle-el og sender endnu større mængder strøm videre til Norge og Sverige.

Nedenstående skema viser Dansk Energis hidtidige top-ti over de døgn, hvor solcellernes elproduktion har været højst i Danmark. Af gode grunde er denne 1. maj endnu ikke på listen.